SKRIFTLIG FORESPØRGSEL E-1967/02

af Chris Davies (ELDR) til Kommissionen

(8. juli 2002)

Om: Forordning (EF) nr. 2037/2000 om stoffer, der nedbryder ozonlaget

Hvilke medlemsstater har meddelt Kommissionen, at de nu opfylder kravene i forordning (EF) nr. 2037/2000(1) med hensyn til fjernelse af CFC fra kølekredsløb og isoleringsmateriale anvendt i køleskabe, og hvilke har ikke gjort det?

Hvilke håndhævelsesforanstaltninger træffes over for de medlemsstater, som ikke har været i stand til at overholde forordningens bestemmelser?

Kan Kommissionen oplyse, hvilke procedurer Frankrig har fulgt siden 1. januar for at sikre, at forordningen overholdes, på baggrund af påstande fra nogle producenter om, at Frankrig (og nogle andre medlemsstater) ikke har det samme problem med køleskabsbjerge som i Det Forenede Kongerige af den simple årsag, at landet har tilsidesat kravet om at fjerne CFC fra isoleringsmateriale i køleskabe?

Hvilke foranstaltninger har Grækenland, Irland, Portugal, Finland, Spanien og Belgien truffet for at fjerne CFC fra både kølekredsløb og isoleringsmateriale efter den 1. januar?

Kan Kommissionen bekræfte, at forordningens krav ikke kun vedrører indenlandske køleskabe, men alle former for køleudstyr til kommercielle formål?

(1) EFT L 244 af 29.9.2000, s. 1.

Svar afgivet på Kommissionens vegne af Margot Wallström

(4. september 2002)

Kommissionen skal henvise det ærede medlem til sit svar på skriftlig forespørgsel E-0255/02(1), hvori Kommissionen meddeler de oplysninger, den sidder inde med om de enkelte medlemsstaters gennemførelse af Parlamentets og Rådets forordning (EF) nr. 2037/2000(2) om stoffer, der nedbryder ozonlaget(3), for så vidt angår ekstraktion og bortskaffelse af ozonlagsnedbrydende stoffer i køleskabe og dybfrysere til husholdningsbrug.

Kommissionen sendte i februar 2001 og igen i februar 2002 medlemsstaterne et spørgeskema om genvinding og destruktion af chlorfluorcarboner (CFC'er) fra kasserede køleskabe. Fire medlemsstater Grækenland, Frankrig, Irland og Portugal har endnu ikke svaret. For de elleve andre medlemsstater, der har svaret, ser situationen således ud: syv medlemsstater (Danmark, Tyskland, Italien, Luxembourg, Nederlandene, Østrig og Sverige) har indført omfattende ordninger for genvinding af kontrollerede stoffer fra både kølekredsløb og fra isoleringsskum i husholdningskøleskabe og -frysere. Af de indsendte oplysninger fremgår det, at tre andre medlemsstater (Belgien, Spanien og Finland) til dels har indført de pågældende ordninger. Det Forenede Kongerige har indført ordninger for genvinding af kontrollerede stoffer fra kølekredsløb i brugte husholdningskøleskabe og -frysere og er nu ved at tage skridt til, at der i nær fremtid vil være adgang til faciliteter til genvinding af kontrollerede stoffer fra isoleringsskum.

Efter forordningens artikel 16, stk. 6, skal medlemsstaterne senest den 31. december 2001 meddele Kommissionen, hvilke ordninger de har indført for at fremme genvinding af brugte kontrollerede stoffer, og heri indgår ordninger til genvinding af kontrollerede stoffer fra husholdningskøleskabe og -frysere. Hidtil har Kommissionen anvendt spørgeskemaer til at anmode om oplysninger om genvinding af kontrollerede stoffer.

I betragtning af de ufuldstændige resultater tager Kommissionen nu passende retsmidler i brug for at sikre, at alle medlemsstaterne efterkommer forordning (EF) nr. 2037/2000 fuldt ud.

Efter Kommissionens opfattelse kræves der ifølge forordning (EF) nr. 2037/2000 genvinding af kontrollerede i både små og store køleskabe til kommercielle formål.

(1) EFT C 172 E af 18.7.2002, s. 168.

(2) EFT L 244 af 24.9.2000.

(3) EFT C 172 E af 18.7.2002, s. 168.